作者:李曾伯
標題:摸魚兒
內容:對樓頭、欠招歡伯，和風吹老芳訊。憑闌面面蒲萄綠，依約碧岑才寸。無盡興。縱燃竹烹泉，亦自清腸吻。憑誰與問。舊城郭何如，英雄安在，何說解孤憤。銅鞮路，極目長安甚近。當時賓主相信。翩翩公子登高賦，局面還思著緊。乘暇整。謾課柳評花，援鏡搔蓬鬢。江平浪穩。悵我有蘭舟，何人共楫，毋作孔明恨。